# Indledning

Denne rapport er skrevet på baggrund af et projektoplæg, som stiller visse krav til hvad projektet skal indeholde, men selve emnet er frit. Projektet omhandler hvorledes databaser, en WPF-applikation og en webapplikation kan benyttes til sammen at opbygge et digitalt køleskab. Systemet er lavet til at få et overblik over varerne i ens fysiske køleskab, selv når man ikke er i nærheden af det – deraf blev systemet døbt SmartFridge. Flere idéer blev overvejet, men SmartFridge blev valgt på baggrund af gruppens ønske om en simpel platform med rige muligheder for extensibility.

Opgaven udføres ved hjælp af de forskellige fag som 1. til 4. semester på Aarhus School of Engineering har budt på, med særligt udgangspunkt i fagene på 4. semester. Først vil der blive udarbejdet en kravspecifikation, hvorefter gruppen arbejder med elementer af Scrum, hvor gruppemedlemmerne arbejder i iterationer.